พชร นริพทะพันธุ์

พชร นริพทะพันธุ์ (เกิด 30 กันยายน พ.ศ. 2528) เป็นนักการเมืองและนักธุรกิจชาวไทย ปัจจุบันดำรงตำแหน่งกรรมการผู้ทรงคุณวุฒิในคณะกรรมการกำกับหลักทรัพย์และตลาดหลักทรัพย์อดีตที่ปรึกษาประจำประธาน กสทช. ที่สำนักงานคณะกรรมการกำกับกิจการโทรทัศน์และโทรคมนาคมแห่งชาติ และอดีตกรรมการบริหารและคณะกรรมการเศรษฐกิจพรรคเพื่อไทย
ประวัติ.
พชร เกิดเมื่อวันที่ 30 กันยายน พ.ศ. 2528 เป็นบุตรพิชัย นริพทะพันธุ์ อดีตรัฐมนตรีว่าการกระทรวงพาณิชย์ กับนางนันทนา แสงหลี เป็นนักธุรกิจในจังหวัดภูเก็ต ด้านครอบครัวสมรสกับนางสาวศิวพร หล่อวิจิตร
การศึกษา.
พชร สำเร็จการศึกษา ที่ โรงเรียนอัสสัมชัญ ในระดับประถมศึกษา และระดับ Internartional Baccalaureate ที่ โรงเรียนนานาชาติดัลลิช จังหวัดภูเก็ต ระดับปริญญาตรี ศิลปศาสตร์บัณฑิต ที่ University of Southern California ด้านรัฐศาสตร์ กฎหมายและการเมืองระหว่างประเทศ ต่อมาศึกษาต่อในระดับปริญญาโท สาขาวิทยาศาสตร์มหาบัณฑิต ที่ Boston University ด้านอาชญวิทยาและกระบวนการยุติธรรม และสาขาวิทยาศาสตร์มหาบัณฑิตจาก Columbia University ด้านการยุติความขัดแย้งและเจรจาต่อรองและได้รับทุน CSC เพื่อศึกษาในระดับปริญญาเอกในสาขาวิทยาศาสตร์ชีวภาพที่ Shanghai Jiao Tong Universityในปี พ.ศ. 2567 ได้เข้าศึกษาที่ วิทยาลัยป้องกันราชอาณาจักร หลักสูตรการป้องกันราชอาณาจักร สำหรับผู้บริหารแห่งอนาคต เพื่อนร่วมรุ่น อาทิ รัดเกล้า สุวรรณคีรี แพทองธาร ชินวัตร
การทำงาน.
พชรเริ่มต้นฝึกงานที่สำนักนายกรัฐมนตรีเมื่อ พ.ศ. 2545 กับสุวิทย์ คุณกิตติ รองนายกรัฐมนตรีในขณะนั้น หลังจากนั้นได้ทำหน้าที่ผู้ติดตามรองนายกรัฐมนตรี นายสุวิทย์ คุณกิตติ จนกระทั่งไปศึกษาต่อที่สหรัฐอเมริกา 
ใน พ.ศ. 2547 พชร เริ่มเข้าสู่การทำงานทางการเมืองอย่างเต็มตัวด้วยการเป็นเลขานุการนายสุวิทย์ คุณกิตติ รัฐมนตรีว่าการกระทรวงทรัพยากรธรรมชาติและสิ่งแวดล้อม ในรัฐบาลดร.ทักษิณ ชินวัตร และได้มีโอกาสลงไปปฎิบัติหน้าที่ส่วนหน้าในเขตภัยพิบัติสึนามิ โดยได้ทำหน้าที่เป็นผู้ประสานงานและผู้ช่วยผู้บัญชาการศูนย์ภัยพิบัติส่วนหน้าพื้นที่ตะกั่วป่า ประจำที่ว่าการอำเภอตะกั่วป่า โดยจากการปฏิบัติหน้าที่ในครั้งนั้นทำให้เขาได้รับเครื่องราชอิสริยาภรณ์ เหรียญเงินดิเรกคุณาภรณ์ ในขณะมีอายุเพียง 19 ปี 
ในปี พ.ศ. 2551 หลังจากที่รัฐบาลพลเอกสุรยุทธ์ จุลานนท์ ซึ่งเป็นรัฐบาลที่มาจากการรัฐประหารในประเทศไทย พ.ศ. 2549 ได้จัดเตรียมการเลือกตั้งทั่วไปหลังจากรัฐธรรมนูญ พ.ศ. 2550 เสร็จสิ้น เขาได้รับตำแหน่งรองโฆษก พรรคเพื่อแผ่นดิน โดยมีสุวิทย์ คุณกิตติ เป็นหัวหน้าพรรค และต่อมาในรัฐบาลสมัคร สุนทรเวช ได้ปฎิบัติหน้าที่เป็นผู้เชี่ยวชาญและที่ปรึกษาของสุวิทย์ คุณกิตติ รองนายกรัฐมนตรีและรัฐมนตรีว่าการกระทรวงอุตสาหกรรมในขณะนั้น โดยทำหน้าที่ในส่วนงานบริหารงานและส่งเสริม สำนักงานคณะกรรมการส่งเสริมการลงทุน หรือ BOI
หลังการเลือกตั้งใน พ.ศ. 2554 พรรคเพื่อไทยได้รับชัยชนะในครั้งนั้น โดยมียิ่งลักษณ์ ชินวัตร เป็นนายกรัฐมนตรี เขาได้ปฎิบัติหน้าที่เป็นโฆษกกระทรวงพลังงาน โดยมีนาย พิชัย นริพทะพันธุ์ เป็นรัฐมนตรีว่าการกระทรวงพลังงาน ในการปฏิบัติงานในครั้งนั้นได้มีบทบาทสำคัญในฐานะโฆษกและในช่วงวิกฤตอุทกภัยในประเทศไทย พ.ศ. 2554 ยังได้ทำหน้าที่ในการช่วยบริหารจัดการศูนย์ วิกฤติ น้ำท่วม กทม. เพื่อช่วยแก้ไขสถานการณ์ในครั้งนั้น
หลังการรัฐประหาร พ.ศ. 2557.
พชรได้ผันตัวเองเป็นวิทยากรและผู้ฝึกสอน โดยทำงานร่วมกับองค์กรไม่แสวงหาผลกำไร สถาบัน พอยท์แมน ลีดเดอร์ชิฟ จากสหรัฐอเมริกา และในประเทศไทยได้จัดสัมมนาเชิงวิชาการให้กับ นักศึกษาวิทยาลัยป้องกันราชอาณาจักร นักศึกษาสถาบันป้องกันประเทศ ข้าราชการกระทรวงพาณิชย์ เป็นต้น 
ใน พ.ศ. 2562 ทำงานในบทบาทคอมเมนเตเตอร์ในรายการ ทูไนท์ ไทยแลนด์ ในช่องวอยซ์ ทีวี กับ เจนวิทย์ เชื้อสาวะถี, ศลิษา ยุกตะนันท์ และนิติธร สุรบัณฑิต และต่อมาในระหว่างการทำงาน ช่องวอยซ์ทีวีได้รับคำสั่งปิดโดยรัฐบาล คสช. ด้วยเหตุผลจากการวิพากษ์วิจารณ์การทำงานของรัฐบาล
ขณะที่งานในฐานะวิทยากรและการเข้าร่วมสัมมนาวิชาการ พชรได้เข้าไปร่วมงาน กับ FOSSASIA ในการงาน Opensource summmit เพื่อช่วยส่งเสริม เทคโนโลยี ดิจิตัล แบบเปิดกว้าง ให้สามารถเข้าถึงได้ โดยเฉพาะ ด้านการส่งเสริมความปลอดภัย จากการบริหารข้อมูลแบบ และในปี 2566 เขาได้เข้าร่วมเป็นองค์ประชุมผู้บริหารด้าน Cyberdiplomacy ที่ประเทศโรมาเนีย โดยเป็นศูนย์รวมของยุโรปตะวันออกและสหภาพยุโรปในการพัฒนาความสัมพันธ์ทางดิจิตัลและความมั่นคง นอกจากนั้นยังได้มีโอกาสร่วมบรรยายในหัวข้อการร่วมมือกันระหว่างประเทศในการปกป้องโครงสร้างพื้นฐาน ในงาน CIP Forum VI 
สำหรับในด้านการเมือง ก่อนเลือกตั้งทั่วไป พ.ศ. 2562 พชรได้ลาออกจากพรรคเพื่อไทยและร่วมเป็นสมาชิกพรรคไทยรักษาชาติ ที่มีร้อยโทปรีชาพล พงษ์พานิชเป็นหัวหน้าพรรค โดยในขณะร่วมงานที่พรรค พชรพยายามสร้างการตื่นตัวด้านการเปลี่ยนแปลงทางเทคโนโลยีด้วยแคมเปญ "โค้ดประเทศไทย" หวังเปิดกว้างให้ผู้ที่มีความรู้ความสามารถช่วยกันปรับแก้ประเทศไทย ด้วยการใช้เทคโนโลยีการเขียนโค้ด ซึ่งได้รับต้นแบบมาจากประเทศสหรัฐอเมริกา ซึ่งเป็นแคมเปญที่สำคัญของพรรคก่อนที่พรรคถูกคำตัดสินศาลรัฐธรรมนูญ ให้ยุบพรรคการเมืองในเวลาต่อมา
หลังการยุบพรรคไทยรักษาชาติ พชรได้สมัครเป็นสมาชิกพรรคเพื่อไทยใน พ.ศ. 2564 และเป็นกรรมการบริหารพรรคเพื่อไทยใน พ.ศ. 2564 ในชุดนายแพทย์ชลน่าน ศรีแก้วเป็นหัวหน้าพรรค โดยทำหน้าที่ในทีมเศรษฐกิจพรรคเพื่อไทย ก่อนจะลาออกเพื่อดำรงตำแหน่งที่ปรึกษาประจำประธาน กสทช. ที่สำนักงานคณะกรรมการกำกับกิจการโทรทัศน์และโทรคมนาคมแห่งชาติ